**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PLUNGĖS „BABRUNGO“ PROGIMNAZIJOS NUOSTATŲ PATVIRTINIMO**

2020 m. spalio 29 d. Nr. T1-219

Plungė

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos biudžetinių įstaigų įstatymo 4 straipsnio 3 dalies 1 punktu, Švietimo įstatymo 43 straipsnio 4 dalimi, švietimo ir mokslo ministro 2011 m. birželio 29 d. įsakymu Nr. V-1164 „Dėl nuostatų, įstatų ar statutų įforminimo reikalavimų patvirtinimo“, Plungės rajono savivaldybės taryba nusprendžia:

1. Patvirtinti Plungės „Babrungo“ progimnazijos nuostatus (pridedama).

2. Įgalioti Plungės „Babrungo“ progimnazijos direktorę Janiną Pociutę įregistruoti nuostatus ir teisės aktų nustatyta tvarka atlikti kitus su šiuo pavedimu susijusius veiksmus.

3. Pripažinti netekusiu galios Plungės rajono savivaldybės tarybos 2018 m. birželio 28 d. sprendimą Nr. T1-121 „Dėl Plungės „Babrungo“ progimnazijos nuostatų patvirtinimo“ nuo naujų nuostatų įregistravimo Juridinių asmenų registre dienos.

Savivaldybės meras Audrius Klišonis

PATVIRTINTA

Plungės rajono savivaldybės

tarybos 2020 m. spalio 29 d.

sprendimu Nr. T1-219

**PLUNGĖS „BABRUNGO“ PROGIMNAZIJOS NUOSTATAI**

**I SKYRIUS**

**BENDROSIOS NUOSTATOS**

1. Plungės ,,Babrungo“ progimnazijos nuostatai (toliau – Nuostatai) reglamentuoja Plungės ,,Babrungo“ progimnazijos (toliau – Progimnazija) teisinę formą, priklausomybę, savininką, savininko teises ir pareigas įgyvendinančiąją instituciją, buveinę, mokyklos grupę, tipą, pagrindinę paskirtį, mokymo kalbas ir mokymo formas, veiklos teisinį pagrindą, sritį, rūšis, tikslą, uždavinius, funkcijas, mokymosi pasiekimus įteisinančių dokumentų išdavimą, Progimnazijos teises, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, lėšas, jų naudojimo tvarką ir finansinės veiklos kontrolę, reorganizavimo, likvidavimo ar pertvarkymo tvarką.

2. Progimnazijos oficialusis pavadinimas – Plungės ,,Babrungo“ progimnazija, trumpasis pavadinimas – ,,Babrungo“ progimnazija. Progimnazija įregistruota Juridinių asmenų registre, kodas 191130111.

3. Mokykla įsteigta ir savo veiklą pradėjo 1947 m. rugsėjo 1 d.

4. Progimnazijos teisinė forma ir priklausomybė – Savivaldybės biudžetinė įstaiga.

5. Progimnazijos savininkas – Plungės rajono savivaldybė.

6. Progimnazijos savininko teises ir pareigas įgyvendinanti institucija – Plungės rajono savivaldybės taryba, kuri:

6.1. tvirtina Progimnazijos nuostatus;

6.2. priima sprendimą dėl Progimnazijos buveinės pakeitimo;

6.3. priima sprendimą dėl Progimnazijos reorganizavimo ar likvidavimo;

6.4. priima sprendimą dėl Progimnazijos filialo steigimo ir jo veiklos nutraukimo;

6.5.skiria ir atleidžia likvidatorių arba sudaro likvidacinę komisiją ir nutraukia jos įgaliojimus;

6.6. sprendžia kitus įstatymuose ir Progimnazijos nuostatuose jos kompetencijai priskirtus klausimus.

7. Progimnazijos buveinė: Dariaus ir Girėno g. 38E, LT-90121 Plungė.

8. Institucijos grupė – bendrojo ugdymo mokykla.

9. Institucijos tipas – progimnazija.

10. Institucijos pagrindinė paskirtis – progimnazijos tipo progimnazija.

11. Kitos paskirtys (tipai):

11.1. pradinės mokyklos tipo pradinė mokykla;

11.2. pagrindinio ugdymo programos pirma dalis;

12. Mokymo kalba – lietuvių.

13. Mokymosi formos – grupinio mokymosi ir pavienio mokymosi.

Mokymo proceso organizavimo būdai: kasdienis, individualus, savarankiškas ir nuotolinis.

14. Vykdomos švietimo programos: pradinio ugdymo programa, pagrindinio ugdymo programos pirma dalis, neformalus vaikų švietimas.

15. Mokiniams išduodami mokymosi pasiekimus įteisinantys dokumentai: Pradinio išsilavinimo pažymėjimas – įgijusiam pradinį išsilavinimą; Pažymėjimas – baigusiam pagrindinio ugdymo programos pirmą dalį; mokymosi pasiekimų pažymėjimas – neįgijusiam pradinio išsilavinimo.

16. Progimnazija turi skyrių:

16.1. Progimnazijos skyriaus pavadinimas - Plungės „Babrungo“ progimnazijos Stanelių skyrius (toliau – Skyrius);

16.2. Skyrius įsteigtas 2016 m. rugsėjo 1 d.;

16.3. Skyriaus buveinė: Mokyklos g. 3A, Stanelių k., LT-90487, Paukštakių sen., Plungės raj.

16.4. Skyriaus mokymo kalba – lietuvių;

16.5. Skyriuje taikomos mokymosi formos ir mokymo proceso organizavimo būdai:

16.5.1. grupinio mokymosi forma ir pavienio mokymosi forma;

16.5.2. Mokymo proceso organizavimo būdai: kasdienis, individualus, savarankiškas ir nuotolinis.

16.6. Skyriuje vykdomos švietimo programos: priešmokyklinio ugdymo programa, pradinio ugdymo programa, neformalus vaikų švietimas.

16.7. Mokiniams išduodami mokymosi pasiekimus įteisinantys dokumentai: Pradinio išsilavinimo pažymėjimas – įgijusiam pradinį išsilavinimą; mokymosi pasiekimų pažymėjimas – neįgijusiam pradinio išsilavinimo.

17. Progimnazija yra viešasis juridinis asmuo, turintis antspaudą su savivaldybės herbu ir savo pavadinimu, atsiskaitomąją ir kitas sąskaitas Lietuvos Respublikos įregistruotuose bankuose, atributiką; savo veiklą grindžia Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, švietimo, mokslo ir sporto ministro įsakymais, Plungės rajono savivaldybės tarybos sprendimais, Plungės rajono savivaldybės administracijos direktoriaus įsakymais, kitais teisės aktais ir šiais Nuostatais.

**II SKYRIUS**

**PROGIMNAZIJOS VEIKLOS SRITYS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS**

18. Progimnazijos veiklos sritis – švietimas, kodas 85.

19. Progimnazijos švietimo veiklos rūšys:

19.1. pagrindinė veiklos rūšis – pagrindinis ugdymas, kodas 85.31.10;

19.2. kitos švietimo veiklos rūšys:

19.2.1. priešmokyklinis ugdymas, kodas 85.10.20;

19.2.2. pradinis ugdymas, kodas 85.20;

19.2.3. sportinis ir rekreacinis švietimas, kodas 85.51;

19.2.4. kultūrinis švietimas, kodas 85.52;

19.2.5. kitas, niekur nepriskirtas, švietimas, kodas 85.59;

19.2.6. švietimui būdingų paslaugų veikla, kodas 85.60;

20. kitos, ne švietimo veiklos, rūšys:

20.1. kitas, niekur kitur nepriskirtas, keleivinis sausumos transportas, kodas 49.39;

20.2. kitų maitinimo paslaugų teikimas, kodas 56.29;

20.3. kita žmonių sveikatos priežiūros veikla, kodas 86.90;

20.4. nuosavo arba nuomojamo nekilnojamojo turto nuoma ir eksploatavimas, kodas 68.20.

20.5. bibliotekos ir archyvo veikla, kodas 91.01.

20.6. vaikų poilsio stovyklų veikla, kodas 55.20.20;

20.7. kita, niekur kitur nepriskirta, asmenų aptarnavimo veikla, kodas 96.09.

21. Progimnazijos veiklos tikslas: plėtoti dvasines, intelektualines ir fizines asmens galias, ugdyti kūrybingą, atsakingą pilietį, įgijusį kompetenciją, būtiną sėkmingai socialinei integracijai ir mokymuisi visą gyvenimą.

22. Progimnazijos veiklos uždaviniai:

22.1. teikti mokiniams kokybišką priešmokyklinį, pradinį ir pagrindinio ugdymo programos pirmos dalies išsilavinimą;

22.2. tenkinti pažinimo, lavinimosi ir saviraiškos poreikius;

22.3. teikti mokiniams reikiamą pagalbą;

22.4. užtikrinti sveiką ir saugią mokymo(-si) aplinką;

22.5. organizuoti neformalųjį švietimą, puoselėjantį ir plėtojantį vaiko bendruosius ir specialiuosius gebėjimus.

23. Vykdydama pavestus uždavinius, Progimnazija:

23.1. rengia ir įgyvendina, konkretina ir individualizuoja ugdymo turinį;

23.2. rengia priešmokyklinio, pradinio, pagrindinio ugdymo pirmosios dalies programas papildančius bei mokinių poreikius tenkinančius šių programų modulius, pasirenkamuosius dalykus, neformaliojo vaikų švietimo programas;

23.3. vykdo priešmokyklinio, pradinio, pagrindinio ugdymo pirmosios dalies, neformaliojo vaikų ir mokinių ugdymo programas, mokymo sutartyse sutartus įsipareigojimus;

23.4. užtikrina geros kokybės švietimą;

23.5. sudaro palankias veiklos sąlygas veikti mokinių organizacijoms, skatinančioms mokinių dorovinį, tautinį, pilietinį sąmoningumą, patriotizmą, puoselėjančioms kultūrinę ir socialinę brandą, padedančioms tenkinti saviugdos ir saviraiškos poreikius;

23.6. teikia informacinę, socialinę pedagoginę, specialiąją pedagoginę pagalbą, vykdo mokinių sveikatos priežiūrą, profesinį orientavimą bei vaiko minimalios priežiūros priemones;

23.7. sudaro sąlygas profesiniam darbuotojų tobulėjimui;

23.8. užtikrina higienos normų, teisės aktų reikalavimus atitinkančią sveiką, saugią mokymosi ir darbo aplinką;

23.9. kuria ugdymo turinio reikalavimams įgyvendinti reikiamą materialinę bazę, vadovaudamasi Lietuvos Respublikos švietimo, mokslo ir sporto ministro patvirtintais Švietimo aprūpinimo standartais;

23.10. organizuoja mokinių maitinimą Progimnazijoje;

23.11.organizuoja mokinių pavėžėjimą į Progimnaziją ir iš jos į namus;

23.12. vykdo švietimo stebėseną, tyrimus, Progimnazijos veiklos įsivertinimą;

23.13. nusistato Progimnazijos bendruomenės narių elgesio ir etikos normas;

23.14. viešai skelbia informaciją apie Progimnazijos veiklą;

23.15. organizuoja ir teikia bendrąsias socialines paslaugas (informavimo, konsultavimo, tarpininkavimo ir atstovavimo, maitinimo organizavimo);

23.16. dalyvauja projektų konkursuose, kurių realizavimas padeda stiprinti materialinę bazę, intelektinius resursus, ryšius su socialiniais partneriais;

23.17. rengia, įgyvendina vaikų vasaros poilsio programas;

23.18. vysto partnerystę ir bendradarbiavimą tarp įvairių socialinių partnerių ir institucijų;

23.19. atlieka kitas įstatymų ir kitų teisės aktų numatytas funkcijas.

24. Progimnazija išduoda mokymosi pasiekimus įteisinančius dokumentus Lietuvos Respublikos švietimo, mokslo ir sporto ministro nustatyta tvarka.

**III SKYRIUS**

**PROGIMNAZIJOS TEISĖS IR PAREIGOS**

25. Progimnazija, įgyvendindama jai pavestą tikslą ir uždavinius, atlikdama jai priskirtas funkcijas, turi teisę:

25.1. parinkti ugdymo(-si) ir mokymo metodus ir mokymosi veiklos būdus;

25.2. kurti naujus ugdymo(-si), mokymo ir mokymosi modelius, užtikrinančius geros kokybės išsilavinimą;

25.3. bendradarbiauti su savo veiklai įtakos turinčiais fiziniais ir juridiniais asmenimis;

25.4. vykdyti šalies ir tarptautinius švietimo projektus;

25.5. stoti ir jungtis į asociacijas, dalyvauti jų veikloje;

25.6. gauti paramą Lietuvos Respublikos įstatymų nustatyta tvarka;

25.7. naudotis kitomis teisės aktų suteiktomis teisėmis;

26. Progimnazija privalo:

26.1. užtikrinti sveiką, saugią aplinką, užkertančią kelią smurto, prievartos apraiškoms ir žalingiems įpročiams;

26.2. užtikrinti kokybišką ugdymo programų vykdymą;

26.3. užtikrinti atvirumą vietos bendruomenėje;

26.4. užtikrinti mokymo sutarties sudarymą ir sutartų įsipareigojimų vykdymą;

26.5. vykdyti kitas pareigas, nustatytas Lietuvos Respublikos švietimo įstatyme ir kituose teisės aktuose.

**IV SKYRIUS**

**PROGIMNAZIJOS VEIKLOS ORGANIZAVIMAS IR VALDYMAS**

27. Progimnazijos veikla organizuojama pagal:

27.1. direktoriaus patvirtintą strateginį veiklos planą, kuriam yra pritarę Progimnazijos taryba ir Plungės rajono savivaldybės administracijos direktorius ar jo įgaliotas asmuo;

27.2. direktoriaus patvirtintą metinį veiklos planą, kuriam yra pritarę Progimnazijos taryba;

27.3. direktoriaus patvirtintą Progimnazijos ugdymo planą, kuriam yra pritarę Progimnazijos taryba ir Plungės rajono savivaldybės administracijos direktorius ar jo įgaliotas asmuo.

28. Progimnazijos direktorių viešo konkurso būdu į pareigas penkeriems metams skiria ir iš jų atleidžia Plungės rajono savivaldybės meras LR Vietos savivaldos ir Švietimo įstatymų nustatyta tvarka. Direktorius yra tiesiogiai pavaldus Plungės rajono savivaldybės merui, o atskaitingas Plungės rajono savivaldybės tarybai..

29. Direktorius:

29.1. atstovauja Progimnazijai kitose institucijose, Progimnazijos vardu civilius sandorius;

29.2. neviršydamas nustatyto didžiausio leistino pareigybių skaičiaus tvirtina Progimnazijos struktūrą ir pareigybių sąrašą;

29.3. nustato direktoriaus pavaduotojo ugdymui ir kitų darbuotojų veiklos sritis;

29.4. tvirtina darbuotojų pareigybių aprašymus;

29.5. priima į darbą darbuotojus ir sprendžia jų atleidimo, skatinimo, drausminių nuobaudų skyrimo klausimus;

29.6. Plungės rajono savivaldybės tarybos nustatyta tvarka priima į Progimnaziją mokinius,

sudaro mokymo sutartis, nustato mokinių teises, pareigas ir atsakomybę;

29.7. tvirtina Progimnazijos darbo tvarkos taisykles;

29.8. sudaro mokiniams ir darbuotojams saugias ir sveikatai nekenksmingas darbo sąlygas visais su mokymusi ir darbu susijusiais aspektais;

29.9. planuoja, analizuoja ir vertina Progimnazijos veiklą, materialinių, intelektinių išteklių panaudojimą;

29.10. leidžia įsakymus, tikrina jų vykdymą;

29.11. sudaro darbo grupes, metodines grupes ir komisijas;

29.12. organizuoja Progimnazijos dokumentų saugojimą ir valdymą;

29.13. disponuoja, valdo ir naudojasi Progimnazijos turtu;

29.14. rūpinasi intelektiniais, materialiniais, finansiniais, informaciniais ištekliais, užtikrina jų optimalų valdymą ir naudojimąsi jais;

29.15. sudaro sąlygas darbuotojų profesiniam tobulėjimui, kvalifikacijos kėlimui;

29.16. organizuoja mokytojų ir kitų pedagoginių darbuotojų metodinę veiklą ir atestaciją;

29.17. inicijuoja Progimnazijos savivaldos institucijų veiklą;

29.18. bendradarbiauja su mokinių tėvais (globėjais, rūpintojais), pagalbą mokiniui,

mokytojui ir Progimnazijai teikiančiomis įstaigomis, teritorinėmis policijos, socialinių paslaugų, sveikatos įstaigomis, vaiko teisių apsaugos tarnybomis ir kitomis institucijomis, dirbančiomis vaiko teisių apsaugos srityje;

29.19. atsako už Lietuvos Respublikos įstatymų ir kitų teisės aktų laikymąsi Progimnazijoje, demokratinį Progimnazijos valdymą, bendruomenės narių informavimą, tinkamą funkcijų atlikimą, nustatytų Progimnazijos uždavinių ir tikslo įgyvendinimą, Progimnazijos veiklos rezultatus, už gerą ir veiksmingą vaiko minimalios priežiūros priemonių įgyvendinimą, už pedagoginio ir nepedagoginio personalo profesinį tobulėjimą, sveiką ir saugią Progimnazijos aplinką;

29.20. Progimnazijos vadovas kiekvienais metais teikia Progimnazijos bendruomenei ir tarybai svarstyti bei viešai paskelbia savo metų veiklos ataskaitą, vadovaudamasis Lietuvos Respublikos švietimo, mokslo ir sporto ministro nustatytais reikalavimais;

29.21. vykdoLietuvos Respublikos švietimo įstatyme, Lietuvos Respublikos vaiko minimalios ir vidutinės priežiūros įstatyme, šių įstatymų įgyvendinamuosiuose teisės aktuose, kituose teisės aktuose, direktoriaus pareigybės aprašyme nustatytas funkcijas.

30. Progimnazijos metodinė taryba – mokomųjų dalykų metodinių grupių vadovų ir mokytojų metodininkų grupė, kurios veiklą koordinuoja direktoriaus pavaduotojas ugdymui.

31. Metodinės tarybos kompetencija ir veiklos organizavimo tvarka nustatoma Progimnazijos direktoriaus tvirtinamame Metodinės tarybos darbo reglamente.

32. Metodinė taryba:

32.1. kartu su Progimnazijos direktoriumi nustato mokytojų metodinės veiklos prioritetus;

32.2. koordinuoja Progimnazijoje veikiančių metodinių grupių veiklą siekiant ugdymo dermės, tęstinumo ir kokybės;

32.3. aptaria mokytojų kvalifikacijos tobulinimo poreikius, nustato Progimnazijos prioritetus;

32.4. inicijuoja mokytojų bendradarbiavimą ir gerosios patirties sklaidą, ryšius su mokytojų asociacijomis ir švietimo pagalbos įstaigomis;

32.5. kartu su Progimnazijos vadovais nagrinėja ir planuoja ugdymo turinį, ugdymo proceso aprūpinimą, ugdymo kokybę ir ugdymo naujovių diegimą;

32.6. vertina mokytojų metodinius darbus ir mokytojų praktinę veiklą;

32.7. teikia pasiūlymus metodinėms grupėms, Progimnazijos direktoriui.

33. Mokytojų metodinė grupė yra vieno ar kelių mokomųjų dalykų mokytojai, kuriems vadovauja grupės narių išrinktas pirmininkas.

34. Metodinės grupės kompetencija ir veiklos organizavimo tvarka nustatoma Progimnazijos direktoriaus tvirtinamame Metodinės grupės darbo reglamente.

35. Metodinė grupė:

35.1. derina ugdymo srities, dalyko turinio planavimą, mokymo organizavimą ir vertinimą;

35.2. aptaria naujus dokumentus ir metodikos naujoves;

35.3. susitaria dėl ilgalaikių ir trumpalaikių mokomųjų dalykų planų rengimo principų ir tvarkos;

35.4. suderina vadovėlių ir mokymo priemonių pasirinkimą, aptaria jų naudojimo veiksmingumą;

35.5. aptaria mokinių mokymosi poreikius ir susitaria dėl gabiųjų ir mokinių, turinčių specialiųjų ugdymosi poreikių, individualizuoto ugdymo;

35.6. tariasi dėl mokomųjų ir pasirenkamųjų dalykų bei jų modulių pasiūlos bei tarpdalykinės integracijos;

35.7. nagrinėja ugdymo sėkmingumą ir mokinių pasiekimus;

35.8. tariasi dėl pedagoginių problemų sprendimo būdų ir konsultuoja mažesnę patirtį turinčius kolegas;

35.9. teikia pasiūlymus metodinės veiklos organizavimo klausimais metodinei tarybai ir (ar) Progimnazijos vadovams;

35.10. analizuoja kvalifikacijos tobulinimo renginių kokybę, keičiasi informacija ir bendradarbiauja su kitomis metodinėmis grupėmis.

**V SKYRIUS**

**PROGIMNAZIJOS SAVIVALDA**

36. Progimnazijos taryba (toliau – Taryba) yra aukščiausioji Progimnazijos savivaldos institucija, atstovaujanti mokytojams, tėvams (globėjams, rūpintojams) ir vietos bendruomenei už savo veiklą Taryba atsiskaito ją rinkusiems Progimnazijos bendruomenės nariams.

37. Progimnazijos taryba sudaroma lygiomis dalimis iš progimnazijoje nedirbančių mokinių tėvų (globėjų, rūpintojų) (3), mokytojų (3), mokinių (7-8 klasių) atstovų (3). Tėvų atstovai renkami slaptu balsavimu visų klasių tėvų atstovų susirinkime, mokytojų atstovai renkami slaptu balsavimu progimnazijos mokytojų tarybos posėdyje, mokinių atstovai renkami slaptu balsavimu mokinių susirinkimuose. Progimnazijos tarybos nariai renkami trejų metų laikotarpiui. Jei tarybos narys nebegali atlikti savo pareigų nepasibaigus trejų metų kadencijai, išrenkamas naujas atstovas, likusiam laikotarpiui šio punkto nustatyta tvarka. Tarybos narių kadencijų skaičius neribojamas.

38. Progimnazijos tarybos posėdžiai kviečiami ne rečiau kaip du kartus per metus. Posėdis teisėtas, jei jame dalyvauja ne mažiau kaip du trečdaliai narių. Nutarimai priimami posėdyje dalyvaujančiųjų balsų dauguma. Balsams pasiskirsčius po lygiai, lemiamas – pirmininko balsas. Progimnazijos direktorius progimnazijos tarybos posėdžiuose gali dalyvauti kviestinio nario teisėmis.

39. Progimnazijos tarybai vadovauja pirmininkas, išrinktas slaptu balsavimu Progimnazijos tarybos posėdyje.

40. Progimnazijos taryba:

40.1. teikia siūlymus dėl Progimnazijos strateginių tikslų, uždavinių ir jų įgyvendinimo priemonių;

40.2. aprobuoja Progimnazijos strateginį ir ugdymo planus, metinę Progimnazijos veiklos programą, Progimnazijos darbo tvarkos taisykles, kitus Progimnazijos veiklą reglamentuojančius dokumentus, teikiamus Progimnazijos direktoriaus;

40.3. teikia siūlymus Progimnazijos direktoriui dėl Progimnazijos nuostatų pakeitimo ar papildymo, Progimnazijos vidaus struktūros tobulinimo;

40.4. svarsto Progimnazijos lėšų naudojimo klausimus;

40.5. išklauso Progimnazijos metines veiklos ataskaitas ir teikia siūlymus Progimnazijos direktoriui dėl Progimnazijos veiklos tobulinimo;

40.6. teikia siūlymus Plungės rajono savivaldybės tarybai dėl Progimnazijos materialinio aprūpinimo, veiklos tobulinimo;

40.7. svarsto mokytojų metodinių grupių, mokinių ir tėvų (globėjų, rūpintojų) savivaldos institucijų ar Progimnazijos bendruomenės narių iniciatyvas ir teikia siūlymus Progimnazijos direktoriui;

40.8. teikia siūlymus dėl Progimnazijos darbo tobulinimo, saugių mokinių ugdymo ir darbo sąlygų sudarymo, talkina formuojant Progimnazijos materialinius, finansinius ir intelektinius išteklius;

40.9. svarsto Progimnazijos direktoriaus teikiamus klausimus.

41. Progimnazijos taryba už savo veiklą vieną kartą per metus atsiskaito Progimnazijos bendruomenei.

42. Mokytojų taryba – nuolat veikianti Progimnazijos savivaldos institucija mokytojų profesiniams ir bendriesiems ugdymo klausimams spręsti. Ją sudaro Progimnazijos direktorius, direktoriaus pavaduotojas ugdymui, visi Progimnazijoje dirbantys mokytojai, švietimo pagalbą teikiantys specialistai, bibliotekininkas, kiti tiesiogiai ugdymo procese dalyvaujantys asmenys.

43. Mokytojų tarybai vadovauja Progimnazijos direktorius.

44. Mokytojų tarybos posėdžius šaukia Progimnazijos direktorius. Posėdis yra teisėtas, jei jame dalyvauja ne mažiau kaip du trečdaliai Mokytojų tarybos narių. Nutarimai priimami posėdyje dalyvavusių narių balsų dauguma. Balsams pasiskirsčius po lygiai, lemiamas - direktoriaus balsas.

45. Mokytojų taryba svarsto ir priima nutarimus teisės aktų nustatytais ir Progimnazijos direktoriaus teikiamais klausimais.

46. Progimnazijoje nuolat veikia Progimnazijos mokinių savivaldos institucija – Mokinių taryba, kurią sudaro 5-8 klasių susirinkimų deleguoti atstovai. Mokinių savivaldos institucija inicijuoja ir padeda organizuoti Progimnazijos renginius, akcijas, vykdyti prevencines programas, teikia siūlymų dėl mokymo organizavimo, vaikų neformaliojo švietimo programų plėtros, socialinės veiklos. Mokinių tarybai vadovauja deleguotų atstovų išrinktas pirmininkas. Mokinių tarybos veiklą kuruoja direktoriaus pavaduotojas ugdymui. Mokinių taryba vadovaujasi Progimnazijos direktoriaus patvirtintais Mokinių tarybos nuostatais.

47. Klasės tėvų (globėjų, rūpintojų) savivaldos institucija – Tėvų komitetas - renkamas klasės tėvų (globėjų, rūpintojų) susirinkime. Šiai institucijai vadovauja susirinkimo išrinktas vadovas. Tėvų komitetas aptaria su klasės vadovu klasės mokinių lankomumo, elgesio ir pažangumo, saugumo, maitinimo, informacijos apie vaikus gavimo klausimus, padeda organizuoti klasės renginius, išvykas, kurti edukacinę aplinką, vykdyti profesinį informavimą, teikia siūlymus Mokytojų, Mokinių ir Progimnazijos taryboms bei direktoriui.

48. Mokinių ugdymo organizavimo, elgesio, lankomumo, saugumo užtikrinimo ir kitais mokinių tėvams (globėjams, rūpintojams) aktualiais klausimais Progimnazijos direktorius gali organizuoti klasių mokinių tėvų (globėjų, rūpintojų) savivaldos institucijų vadovų pasitarimus

49. Mokinių ugdymo (-si) organizavimo, elgesio, lankomumo, saugumo užtikrinimo ir kitais mokiniams ir jų tėvams (globėjams, rūpintojams) aktualiais klausimais Progimnazijos direktorius gali organizuoti klasių mokinių ir jų tėvų (globėjų, rūpintojų) savivaldos institucijų vadovų pasitarimus.

**VI SKYRIUS**

**DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA**

50. Darbuotojai į darbą Progimnazijoje priimami ir atleidžiami iš jo Lietuvos Respublikos darbo kodekso ir kitų teisės aktų nustatyta tvarka.

51. Progimnazijos darbuotojams už darbą mokama Lietuvos Respublikos įstatymų ir kitų teisės aktų, vidaus įstaigos lygmens dokumentų nustatyta tvarka.

52. Progimnazijos direktorius ir pavaduotojas ugdymui kvalifikaciją tobulina Lietuvos Respublikos švietimo, mokslo ir sporto ministro nustatyta tvarka.

53. Progimnazijos pedagogai ir kiti ugdymo procese dalyvaujantys asmenys atestuojasi ir tobulina kvalifikaciją Lietuvos Respublikos teisės aktų nustatyta tvarka.

**VII SKYRIUS**

**PROGIMNAZIJOS TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR PROGIMNAZIJOS VEIKLOS PRIEŽIŪRA**

54. Progimnazija patikėjimo teise valdo Savivaldybės perduotą turtą, naudoja ir disponuoja juo pagal įstatymus bei Plungės rajono savivaldybės tarybos nustatyta tvarka.

55. Progimnazijos lėšų šaltiniai:

55.1. valstybės biudžeto specialiųjų tikslinių dotacijų Savivaldybės biudžetui skirtos lėšos ir Plungės rajono savivaldybės biudžeto lėšos, skiriamos pagal patvirtintas sąmatas;

55.2. kitos teisėtu būdu įgytos lėšos.

56. Progimnazijos lėšos naudojamos teisės aktų nustatyta tvarka.

57. Progimnazijos buhalterinę apskaitą organizuoja ir finansinę atskaitomybę tvarko teisės aktų nustatyta tvarka.

58. Progimnazijos finansinė veikla kontroliuojama teisės aktų nustatyta tvarka.

59. Progimnazijos veiklos priežiūrą atlieka Plungės rajono savivaldybės taryba, Savivaldybės administracija ir Švietimo, kultūros ir sporto skyrius, prireikus pasitelkdama išorinius vertintojus.

**VIII SKYRIUS**

**BAIGIAMOSIOS NUOSTATOS**

60. Progimnazija turi teisės aktų nustatytus reikalavimus atitinkančią interneto svetainę <https://babrungas.plunge.lm.lt> , kurioje viešai skelbia informaciją apie savo veiklą.

61. Pranešimai, kuriuos pagal šiuos Nuostatus ar Lietuvos Respublikos teisės aktus reikia paskelbti viešai, skelbiami Progimnazijos interneto svetainėje, prireikus – teisės aktų nustatyta tvarka įstaigos savininko teises ir pareigas įgyvendinančios institucijos interneto svetainėje.

62. Pranešimai apie Progimnazijos likvidavimą, reorganizavimą ar vidaus struktūros pertvarką ar pertvarkymą bei kitais Lietuvos Respublikos biudžetinių įstaigų ir kituose įstatymuose numatytais atvejais įstatymų nustatyta tvarka ir terminais skelbiami viešai spaudoje ir (arba) pranešama visiems įstatymų numatytiems asmenims pasirašytinai, ir (arba) registruotu laišku. Pranešimuose nurodoma visa informacija, kurią pateikti reikalauja Lietuvos Respublikos civilinis kodeksas ir Lietuvos Respublikos biudžetinių įstaigų įstatymas.

63. Progimnazijos nuostatai keičiami ir papildomi Plungės rajono savivaldybės tarybos sprendimu, priimamu Progimnazijos direktoriaus ar Progimnazijos tarybos iniciatyva.

64. Progimnazija reorganizuojama, likviduojama ar pertvarkoma teisės aktų nustatyta tvarka.

65. Pasikeitus teisės aktams, reglamentuojantiems šiuose Nuostatuose išdėstytus klausimus, prieštaravimai sprendžiami taikant teisės aktų nuostatas.

66. Savivaldybės taryba vykdo teisės aktuose progimnazijos savininkui paskirtas funkcijas. Jei Lietuvos Respublikos teisės aktai ar Plungės rajono savivaldybės tarybos priimti teisės aktai nustato, kad atskiras Savivaldybės tarybos kompetencijos funkcijas gali vykdyti savivaldybės meras ar savivaldybės administracijos direktorius, šias funkcijas vykdo savivaldybės meras ar savivaldybės administracijos direktorius be atskiro šių Nuostatų pakeitimo.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_