**PLUNGĖS RAJONO SAVIVALDYBĖS   
TARYBA**

**SPRENDIMAS**

**DĖL PLUNGĖS RAJONO SAVIVALDYBĖS TARYBOS POSĖDŽIŲ TRANSLIAVIMO SAVIVALDYBĖS INTERNETO SVETAINĖJE TVARKOS APRAŠO PATVIRTINIMO**

2020 m. spalio 29 d. Nr. T1-251

Plungė

Vadovaudamasi Lietuvos Respublikos vietos savivaldos įstatymo 13 straipsnio 11 dalimi, Plungės rajono savivaldybės tarybos veiklos reglamento, patvirtinto Plungės rajono savivaldybės tarybos 2019 m. balandžio 25 d. sprendimu Nr. T1-74, V skyriaus 86 punktu bei atsižvelgdama į Vyriausybės atstovų įstaigos Vyriausybės atstovo Šiaulių ir Telšių apskrityse 2020 m. spalio 2 d. raštą Nr. (5.16.)-S5-169 „Dėl Vietos savivaldos įstatymo pakeitimų įgyvendinimo“ Plungės rajono savivaldybės taryba nusprendžia:

Patvirtinti Plungės rajono savivaldybės tarybos posėdžių transliavimo Savivaldybės interneto svetainėje tvarkos aprašą (pridedama).

Savivaldybės meras Audrius Klišonis

PATVIRTINTA

Plungės rajono savivaldybės

tarybos 2020 m. spalio 29 d.

sprendimu Nr. T1-251

**PLUNGĖS RAJONO SAVIVALDYBĖS TARYBOS POSĖDŽIŲ TRANSLIAVIMO SAVIVALDYBĖS INTERNETO SVETAINĖJE TVARKOS APRAŠAs**

**I SKYRIUS**

**BENDROSIOS NUOSTATOS**

1. Plungės rajono savivaldybės tarybos posėdžių transliavimo Savivaldybės interneto svetainėje tvarkos aprašas (toliau – Tvarkos aprašas) nustato Plungės rajono savivaldybės tarybos (toliau – Savivaldybės taryba) posėdžių, išskyrus uždarus, transliavimo Plungės rajono savivaldybės interneto svetainėje [www.plunge.lt](http://www.plunge.lt) tvarką: ryšių ir informacinių technologijų panaudojimą įrašant garsą ir vaizdą, jį perduodant transliuoti internete realiu laiku, įrašų archyvo sudarymą ir jų peržiūrą internete, pateikiant visuomenei informaciją, vaizdo ir garso medžiagą apie Savivaldybės tarybos posėdžius.

**II SKYRIUS**

**SAVIVALDYBĖS TARYBOS POSĖDŽIŲ TRANSLIAVIMO ORGANIZAVIMAS**

2. Už Savivaldybės tarybos posėdžių transliavimo organizavimą atsakinga savivaldybės administracija. Tiesioginį posėdžių transliavimą organizuoja irprižiūri Savivaldybės administracijos direktoriaus paskirti atsakingi asmenys (toliau – atsakingi asmenys).

3. Atsakingi asmenys:

3.1. Prieš Savivaldybės tarybos posėdį parengia, patikrina ir užtikrina Savivaldybės tarybos posėdžiams transliuoti būtinas technines priemones:

3.1.1. posėdžių salės vaizdo kamerą (-as);

3.1.2. mikrofonus posėdžio pirmininkui, Savivaldybės tarybos nariams, pranešėjams;

3.1.3. nešiojamus posėdžių salės mikrofonus;

3.1.4. centrinį valdymo įrenginį, garso, valdymo procesorius;

3.1.5. nešiojamąjį kompiuterį posėdžio eigai valdyti;

3.1.6. centrinį sistemos duomenų bei vaizdo ir garso kodavimo kompiuterį;

3.1.7. projektorių, posėdžio pirmininko monitorių;

3.1.8. garso stiprintuvą, vaizdo ir tinklo komutatorius.

3.2. Organizuoja Savivaldybės tarybos posėdžių transliavimą.

3.3. Organizuoja techninių ir programinių priemonių įdiegimą, tobulinimą, pagal kompetenciją atlieka vaizdo ir garso įrašų archyvo techninės ir programinės įrangos priežiūros ir tobulinimo darbus.

3.4. Užtikrina Savivaldybės tarybos posėdžių vaizdo ir garso įrašų archyvo duomenų saugą.

3.5. Analizuoja technologines, metodologines ir organizacines Savivaldybės tarybos posėdžių filmavimo, transliavimo bei vaizdo ir garso įrašų archyvo funkcionavimo problemas.

3.6. Skelbia Savivaldybės tarybos posėdžių darbotvarkes interneto svetainėje ir vietinėje spaudoje.

3.7. Teikia pasiūlymus dėl Savivaldybės tarybos posėdžių transliavimo tobulinimo.

3.8. Palaiko ryšį su Savivaldybės tarybos posėdžių įgarsinimo, valdymo, elektroninio balsavimo, vaizdo transliavimo ir viešinimo programos paslaugas teikiančia įmone.

4. Organizacinės Savivaldybės tarybos posėdžių transliavimo priemonės:

4.1. Patalpoje, kurioje vyksta Savivaldybės tarybos posėdis, ir prie įėjimo į ją turi būti užrašas, informuojantis posėdžio dalyvius apie posėdžio metu daromą vaizdo ir garso įrašą.

4.2. Savivaldybės tarybos posėdžio vaizdo ir garso įrašas daromas nuo posėdžio pradžios, posėdžio pirmininkui paskelbus posėdžio pradžią.

4.3. Savivaldybės tarybos posėdžio pertraukos metu vaizdo ir garso įrašai nedaromi.

4.4. Posėdžio pirmininkui paskelbus posėdžio pabaigą, užbaigiama tiesioginė vaizdo transliacija ir sustabdomas vaizdo ir garso įrašas.

4.5. Savivaldybės tarybos posėdžio archyvinė vaizdo ir garso medžiaga skelbiama Savivaldybės interneto svetainėje [www.plunge.lt](http://www.plunge.lt) („Posėdžių transliacija“).

4.6. Tiesiogiai transliuota vaizdo ir garso medžiaga, autentiška, papildyta duomenimis archyvavimui, saugoma posėdžių transliavimo įrašų archyve („Posėdžių transliacija“), o jos kopija (ar dalis kopijos)gali būti modifikuota (retušuota, ištrinta ar pan.) Administracijos direktoriaus įsakymu:

4.6.1. jeigu tiesioginio vaizdo ir garso transliavimo metu buvo paviešinti asmens duomenys, kai tai prieštarauja Lietuvos Respublikos asmens duomenų teisinės apsaugos įstatymui ir kitiems asmens duomenų tvarkymą reglamentuojantiems teisės aktams;

4.6.2. jeigu tiesioginio vaizdo ir garso transliavimo metu posėdžio dalyvių veiksmai posėdžio metu pažeidžia viešąją tvarką, visuomenės rimtį, prieštarauja visuomenės moralei ar kelia grėsmę aplinkiniams.

4.7. Esant uždaram Savivaldybės tarybos posėdžiui Savivaldybės tarybos sprendimu daromas jo vaizdo ir garso įrašas perkeliamas į Savivaldybės tarybos posėdžių vaizdo ir garso įrašų duomenų archyvą, bet neviešinamas visuomenei.

4.8. Savivaldybės tarybos posėdžių duomenys Savivaldybės interneto svetainėje skelbiami tarybos kadencijos laikotarpiui.

4.9. Savivaldybės tarybos posėdžių archyvinė vaizdo ir garso medžiaga saugoma 10 metų Savivaldybės serveryje ir kitose laikmenose.

4.10. Nuotoliniu būdu vykstančio Savivaldybės tarybos posėdžio vaizdo įrašas gali būti publikuojamas Plungės rajono savivaldybės [www.youtube.com](http://www.youtube.com) kanale.

5. Tiesioginio posėdžio transliavimo metu perduodamo vaizdo bei garso kokybę ir posėdžio garso kokybę stebi bei atsiradusias problemas nedelsdamas šalina Savivaldybės administracijos specialistas, kuris sistemų veikimą prižiūri viso Savivaldybės tarybos posėdžio transliavimo metu.

**III SKYRIUS**

**SAVIVALDYBĖS TARYBOS POSĖDŽIŲ VAIZDO IR GARSO ĮRAŠŲ DUOMENŲ**

**SĄRAŠAS**

6. Savivaldybės interneto svetainėje skelbiamas Savivaldybės tarybos posėdžių vaizdo ir garso įrašų duomenų sąrašas:

6.1. Vaizdo ir garso medžiagos transliavimo įrašų duomenys:

6.1.1. transliuojama vaizdo ir garso medžiaga elektroninių (skaitmeninių) duomenų pavidalu;

6.1.2. posėdžio eiga, darbotvarkė ir dalyviai;

6.1.3. svarstomų darbotvarkės klausimų, pasisakančių Savivaldybės tarybos narių sąrašas, balsavimo rezultatai;

6.1.4. svarstomas darbotvarkės klausimas, pasisakantis Savivaldybės tarybos narys ir/arba klausimo pranešėjas;

6.1.5. transliuojamos vaizdo ir garso medžiagos pavadinimas (posėdžio data ir įrašo pradžios laikas).

6.2. Archyvinės vaizdo ir garso medžiagos, parengtos transliuoti, įrašų duomenys:

6.2.1. vaizdo ir garso medžiagos pavadinimas (posėdžio data, pavadinimas ir įrašo pradžios laikas);

6.2.2. posėdžio darbotvarkės klausimas, pasisakiusiųjų šiuo klausimu sąrašas ir balsavimo rezultatai;

6.2.3. vaizdo ir garso medžiagos trukmė;

6.2.4. esant uždaram savivaldybės tarybos posėdžiui prie posėdžio datos daromas papildomas įrašas „Tarybos posėdis uždaras“.

**IV SKYRIUS**

**BAIGIAMOSIOS NUOSTATOS**

7. Susiklosčius nenugalimos jėgos *(force majeure)* aplinkybėms, dėl kurių Savivaldybės tarybos posėdžių tiesioginis transliavimas tampa negalimas, sudaroma galimybė visuomenei Savivaldybės interneto svetainėje susipažinti su Savivaldybės tarybos posėdžio protokolu ir balsavimo rezultatais, panaudojus alternatyvius vaizdo, garso ir kitus šaltinius.

8. Šis aprašas gali būti keičiamas, papildomas ar pripažįstamas netekusiu galios Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_